Nederlands flaggNederlands flagg
**Nederland** har hatt internasjonale skihoppere siden midten av 1980-tallet, og har i dag (2010) et lite men aktivt hopplandslag.

Historie
--------

Landets første internasjonale hopper var Jan Loopuyt, som hevdet seg godt og blant annet vant hopprennet i studentlekene i Mürren i 1929. Samme år satte han nederlandsk lengderekord med 64 meter, en rekord som sto i flere tiår. Jan Loopuyt fikk ikke mulighet til å delta i OL, fordi Nederland av økonomiske grunner ikke var med i OL i Lake Placid i 1932.

Gerrit Konijnenberg deltok i den tysk-østerrikske hoppuka i 1987 og 1988. Han var omtrent på samme nivå som Eddie Edwards, som han også konkurrerte mot, men fikk ikke samme kultstatus som engelskmannen. Konijnenberg fikk i motsetning til Edwards ikke delta i OL.

På 1990-tallet satte det nederlandske skiforbundet i gang ungdomsprosjekter som bragte nye nederlendere opp på internasjonalt nivå. Peter van Hal var med i VM i 1995, mens Niels de Groot klarte 10.-plass i kombinert i junior-VM 1999. Samme år deltok de Groot og Jeroen Nikkel i hopp i senior-VM.

To utflyttede østerrikere konkurrerte for Nederland på begynnelsen av 2000-tallet. Ingemar Mayr hadde hoppet for Østerrike i verdenscupen i flere år, før han i 1998 mistet plassen på landslaget. Fra 2001 til 2003 konkurrerte han så for Nederland, og tok Nederlands første verdenscuppoeng med 22.-plass i Hakuba i 2002. Christoph Kreuzer konkurrerte for Nederland fra 2002, og greide også å ta verdenscuppoeng. Begge deltok også for Nederland i VM.

Ingen nederlendere har vært med i verdenscupen siden 2003, men landet har hatt deltakere i kontinentalcupen og FIS-cupen.

Wendy Vuik, 2010
To nederlandske jenter har deltatt i kvinnenes kontinentalcup siden den startet opp i 2004. Både Wendy Vuik og Lara Thomae har også deltatt i junior-VM og det første senior-VM for kvinner i 2009. De har ikke hevdet seg i toppen, men har tatt en del kontinentalcuppoeng (plasseringer blant de 30 beste). I VM i 2009 ble Vuik og Thomae nummer 23 og 31. Vuik ble også nummer 23 i VM i 2011.

Det flate Nederland har ingen hoppbakker å snakke om, selv om en liten bakke (K24 og K15) eksisterte i Bergschenhoek nord for Rotterdam fra 1998 til 2004. Det nederlandske landslaget har Meinhardusbakkene (største bakke K62) i Meinerzhagen i Tyskland som sin treningsbase.

Den 14 år gamle nederlandske skihopperen Jermo Ribbers døde 4. januar 2008 etter et fall under trening i K56-bakken i Oberstdorf.

Deltakere i VM og VM i skiflyging
---------------------------------

* Niels de Groot: VM 1999
* Peter van Hal: VM 1995
* Christoph Kreuzer: VM 2003, VM i skiflyging 2002
* Ingemar Mayr: VM 2001 og 2003
* Jeroen Nikkel: VM 1999
* Lara Thomae: VM 2009
* Wendy Vuik: VM 2009, 2011 og 2013

Kilder
------

* Sportgeschiedenis.nl: Nederlandse skiër Jan Loopuyt liep Winterspelen mis (nederlandsk, 25. februar 2010, besøkt 3. september 2011)
* Skispringers.nl: Skispringen, schansspringen en de noordse combinatie in Nederland (nederlandsk, besøkt 14. oktober 2010)
* FIS: Skihoppere fra Nederland[*død lenke*] (besøkt 14. oktober 2010)
* Jens Jahn, Egon Theiner: *Enzyklopädie des Skispringens*. AGON Sportverlag, Kassel 2004. ISBN 3-89784-099-5, flere sider
* Skisprungschanzen-Archiv: Netherlands (besøkt 14. oktober 2010)
* Sächsische Zeitung: 14-Jähriger stirbt nach Trainingssturz (7. januar 2008, tysk, besøkt 14. oktober 2010)

Eksterne lenker
---------------

* (en) Ski jumping in the Netherlands – kategori av bilder, video eller lyd på Commons Rediger på Wikidata

| * v
* d
* r
Skihopping etter land |
| --- |
| Land ogterritorier | Albania **·** Algerie **·** Andorra **·** Antarktis **·** Argentina **·** Australia **·** Belarus **·** Belgia **·** Bosnia-Hercegovina **·** Bulgaria **·** Canada **·** Chile **·** Colombia **·** Danmark **·** Estland **·** Finland **·** Frankrike **·** Georgia **·** Grønland **·** Hellas **·** Indonesia **·** Irland **·** Island **·** Italia **·** Japan **·** Kasakhstan **·** Kina **·** Kirgisistan **·** Kosovo **·** Kroatia **·** Latvia **·** Liechtenstein **·** Litauen **·** Makedonia **·** Montenegro **·** Nederland **·** New Zealand **·** Norge **·** Polen **·** Romania **·** Russland **·** Serbia **·** Slovakia **·** Slovenia **·** Spania **·** Sri Lanka **·** Storbritannia **·** Sveits **·** Sverige **·** Sør-Georgia **·** Sør-Korea **·** Tsjekkia **·** Tyrkia **·** Tyskland **·** Uganda **·** Ukraina **·** Ungarn **·** USA **·** Østerrike |  |
| Tidligere land | Jugoslavia **·** Sovjetunionen **·** SUS **·** Tsjekkoslovakia **·** Vest-Tyskland **·** Øst-Tyskland |